Vabariigi Valitsuse määruse „Vabariigi Valitsuse 7. märtsi 2019. a
määruse nr 21 „Maksukohustuslaste registri põhimäärus“
muutmine“ eelnõu seletuskiri
LISA
Märkuste ja ettepanekutega arvestamise tabel
 
	Esitaja

	Märkuse üldine kirjeldus
	Vastus

	Kaitse-
ministeerium
 
	Palume täiendada eelnõu § 1 punkti 1 ehk Vabariigi Valitsuse 7. märtsi 2019. a määruse nr 21 „Maksukohustuslaste registri põhimäärus“ § 53 lõike 2 punkti 10 selliselt, et oleks eristatav, milline on kriisiülesandega ameti- või töökoha määramise seaduslik alus:
1. seadusest tulenev kriisiülesandega ametikoht (KORKS § 107 lg 3);
2. asutuse või põhiseadusliku institutsiooni poolt määratud kriisiülesandega ameti- või töökoht (KORKS § 107 lg 4);
3. ETO tarnija, muu lepingupartneri või tütarettevõtte määratud kriisiülesandega töökoht (KORKS 
§ 107 lg 5).

KORKS-i § 107 lõige 5 sätestab erisuse, mille kohaselt ei tohi selle sätte alusel määratud kriisiülesandega töökoha ja sellel töötava isiku määramine mõjutada isiku sõjaaja ametikohale asumist ega selle ülesannete täitmist. Seetõttu peab ka KORKS § 107 lõike 5 alusel tekkinud kriisiülesanne olema registris eristatav sama paragrahvi lõigete 3 või 4 alusel tekkinud kriisiülesandest.

Sellise lahenduse korral tekiks kriisiülesande õiguslikust alusest ajakohane ja masinloetav tunnus, mille kohta teave liigub automaatselt TÖRist kaitseväekohustuslaste registrisse. See vähendaks vajadust teha korduvaid käsitsi registripäringuid, võimaldades tuvastada ametikohtade kattuvusi suuremahuliste kontrollide käigus ning tagaks, et Kaitseressursside Amet ja Kaitsevägi saavad riigikaitseliste otsuste ja toimingute tegemisel kasutada võimalikult ajakohast infot isiku kriisiülesande kohta.
	Arvestatud osaliselt. Eelnõu § 1 punktis 1 kavandatud maksukohustuslaste registri põhimääruse § 53 lõike 2 punkti 10 ei täiendata käesolevas etapis eraldi tunnusega, mis võimaldaks TÖRis automaatselt eristada KORKS § 107 lõigetes 3, 4 ja 5 sätestatud kriisiülesandega ameti- või töökoha määramise õiguslikku alust. Punkti 10 kavandatud sõnastus hõlmab kõigi nimetatud õiguslike aluste järgi kriisiülesandega ameti- või töökohal töötavaid ja sellisel kohal töötamise kohustusega isikuid, sealhulgas KORKS § 107 lõike 5 alusel määratud kriisiülesandega töökohtadel töötavaid või töötamise kohustusega isikuid.

Nõustume, et nimetatud õiguslike aluste eristamine on vajalik, kuna nende juhtude suhtes kohaldub osaliselt erinev õiguslik regulatsioon, eelkõige KORKS § 107 lõike 5 puhul. Küsimust arutati enne käesoleva eelnõu koostamist ka Kaitseministeeriumi ja Rahandusministeeriumi valitsemisala asjaomaste asutuste vahel. Käesoleva eelnõuga saab andmevahetust reguleerida ulatuses, mida asjaomaste andmekogude olemasolev andmekoosseis, tehniline ülesehitus ja omavahelise andmevahetuse korraldus võimaldavad. Õigusliku aluse automatiseeritud eristamine TÖRis ning vastava teabe edastamine kaitseväekohustuslaste registrisse (KVKR) eeldab täiendavat tehnilist analüüsi ja registriarendust. Kuni sellise lahenduse kasutuselevõtuni tehakse vajalik eristus olemasoleva töökorralduse raames.

Paralleelselt menetletavas KVKRi põhimääruse muutmise eelnõus on ette nähtud KORKS § 108 lõike 4 alusel kehtestatud töökohustuse rakendamise ja täitmise piirangu eraldi kajastamine KVKRis. See lahendus ei asenda KORKS § 107 lõigetes 3, 4 ja 5 sätestatud õigusliku aluse automatiseeritud eristamiseks ja vastava teabe registritevaheliseks edastamiseks vajalikku edasist arendust.

Edasise tehnilise lahenduse ja selle rakendamise ajakava kavandamine eeldab Rahandusministeeriumi ja Maksu- ja Tolliameti ning Kaitseministeeriumi ja Kaitseressursside Ameti koostööd, kuna lahendus puudutab nii TÖRi kui ka KVKRi andmekoosseisu ja nendevahelist andmevahetust. Seletuskirja on registrite rolli, praegust lahendust ja edasise arenduse vajadust käsitlevas osas vastavalt täiendatud.

	Sise-
ministeerium
(mitteametlik)
	1. Täpsustada § 68 lõikes 5 kavandatud TÖRi ja TTRi andmevahetust, sealhulgas milliseid andmeid kasutatakse ja kas kontrollitava isiku andmeid kantakse TTRi.
	Arvestatud. Seletuskirjas on täpsustatud taustakontrolli teenuses TTRi ja TÖRi andmete kasutamise eesmärki. TTRi andmeid kasutatakse elutähtsa teenuse osutaja tuvastamiseks. TÖRi andmeid kasutatakse vajaduse korral kontrollitava isiku töötamise ja TÖRis kajastatud taustakontrolli läbimise kohustuse kontrollimiseks. Kontrollitava isiku andmeid TÖRist TTRi ei kanta. Andmete täpsem koosseis ja töötlemise tingimused sätestatakse asjaomastes rakendusaktides.

	
	2. Täpsustada mõju hinnangut, eelkõige töödeldavate isikute ringi ning andmetöötluse eesmärgi ja ulatuse muutumist.
	Arvestatud. Seletuskirja mõju hinnangut on täpsustatud. Eelnõuga ei looda uut isikuandmete töötlemise eesmärki, kuid KORKSiga võib muutuda nende isikute ring, kelle kohta kajastatakse TÖRis kriisiülesandega ameti- või töökohal töötamise või sellisel kohal töötamise kohustuse tunnust. TÖRis töödeldavate töötamise põhiandmete üldine koosseis ei muutu. Samuti on täpsustatud registritevahelise andmevahetuse võimaliku kohandamise vajadust.

	Rahandus-
ministeerium
(mitteametlik)
 
	Täpsustada registriarenduste ulatust, võimalikku kulu ja rahastamist.
	Arvestatud. Seletuskirja punktis 5 on täpsustatud muudatuste rakendamise korraldust ja võimalike edasiste arenduste rahastamist. Esialgu toimub andmevahetus olemasoleva töökorralduse raames. Võimaliku edasise liidestamise või muu automatiseerimise arendus- ja rahastusvajadus selgitatakse välja edasiste analüüside ja arendusplaanide käigus ning vajaduse korral käsitletakse seda järgnevate aastate eelarveprotsessides.

